text: De varslede konflikter udsættes i to uger
  28 marts 2018 kl. 21.05
  Regionernes patienter kan blive behandlet efter planen. Der kan tidligst blive strejke den 22. april.
  Forligsmand Mette Christensen har onsdag udsat de varslede konflikter på det offentlige arbejdsmarked. Det oplyser Forligsinstitutionen i en pressemeddelelse.
  - Som forligsmand bestemmer jeg hermed, at de varslede arbejdsstandsninger udsættes i to uger, skriver Mette Christensen.
  Dermed kan der tidligst udbryde strejke den 22. april og lockout den 28. april.
  Patienter bliver behandlet
  Anders Kühnau (S), formand for regionernes lønnings- og takstnævn.  : "Det giver ekstra tid, og den tid skal bruges til at få forhandlet en løsning på plads. "
  Beslutningen om udsættelse hilses velkommen i regionerne, som indtil videre slipper for konflikt på sine sygehuse. Regionerne ønsker en forhandlingsløsning, siger Anders Kühnau (S) fra Horsens, som er formand for Regionernes Lønnings- og Takstnævn.  
  -Jeg er meget tilfreds med forligsinstitutionens beslutning om at udskyde konflikten. Det giver ekstra tid, og den tid skal bruges til at få forhandlet en løsning på plads. Der er kommet lidt ro på, og det er godt, siger Anders Kühnau.
  Udsættelsen betyder, at de mange patienter som er indkaldt til undersøgelser og behandlinger efter påske kan ånde lettet op. Med en konflikt ville en række ikke-akutte aktiviteter blive udsat.
  